Skijaško trčanje na Zimskim olimpijskim igrama 2014 – 30 km slobodno
Utrka na 30 km za žene slobodnim stilom na ZOI 2014. održana je 22. februara s početkom u 10:30 po lokalnom vremenu u olimpijskom kompleksu za biatlon i skijaško trčanje "Laura". Sva 3 mjesta na pobjedničkom postolju zauzele su Norvežanke: Marit Bjørgen (zlato), Therese Johaug (srebro) i Kristin Størmer Steira (bronza), što je prvi takav slučaj u ženskom skijaškom trčanju još od 1992, kao i prvo olimpijsko zlato za Norvešku u utrkama na 30 km. Njih tri odvojile su se već nakon prvog kilometra utrke i više im niko nije mogao zaprijetiti. Za Bjørgen je ovo bila ukupno 6. zlatna olimpijska medalja na Zimskim olimpijskim igrama, po čemu se izjednačila s Lidijom Skoblikovom i Ljubov Jegorovom. Za Størmer Steiru ovo je bila prva pojedinačna olimpijska medalja u karijeri. Braniteljica zlatne medalje iz Vancouvera, Poljakinja Justyna Kowalczyk, nije završila utrku.